3. ลักษณะการประกอบธุรกิจ

3.1 ประวัติความเป็นมาและการเปลี่ยนแปลงและพัฒนาการที่สำคัญ

บริษัท ฟินันซ่า จำกัด (มหาชน) ก่อตั้งในปี พ.ศ. 2532 ภายใต้ชื่อบริษัท เรด บลัฟฟ์แอดไวเซอร์ส
จำกัดและได้เปลี่ยนชื่อเป็นบริษัท ฟินันซ่า ไทย จำกัด ในปี พ.ศ. 2534 และเป็นบริษัท ฟินันซ่า
จำกัด ในปี พ.ศ. 2539 ต่อมาบริษัทได้แปรสภาพเป็นบริษัทมหาชนเมื่อวันที่ 19 มิถุนายน 2545
และได้เพิ่มทุนจดทะเบียนจาก 320 ล้านบาทเป็น 500 ล้านบาท โดยออกหุ้นสามัญใหม่เพิ่มทุนจำนวน
36 ล้านหุ้น มูลค่าหุ้นที่ตราไว้หุ้นละ 5 บาท เพื่อเสนอขายต่อประชาชนทั่วไป
และได้เข้าเป็นบริษัทจดทะเบียนในตลาดหลักทรัพย์แห่งประเทศไทยเมื่อวันที่ 25 กันยายน 2545
ต่อมาในปี 2546 และ 2547 ได้เพิ่มทุนจดทะเบียนเป็น 1,100 ล้านบาท และ 1,500 ล้านบาท
ตามลำดับ ในปี 2552 บริษัทได้ดำเนินการลดทุนจดทะเบียนเป็น 1,492.5 ล้านบาท
จากการตัดหุ้นสามัญซื้อคืน

ผู้ร่วมก่อตั้งบริษัท คือ นายยูจีน เอส. เดวิส และ นายวรสิทธิ์ โภคาชัยพัฒน์
ซึ่งด้วยประสบการณ์ของทีมผู้บริหารทั้งสองในด้านการบริหารกองทุนและทีมบุคลากรที่มีความเชี่ยวชาญมีความเข้าใจในระบบตลาดเงินตลาดทุนในประเทศไทยและภูมิภาคนี้เป็นอย่างดี
กลุ่มฟินันซ่าจึงได้รับความเชื่อถือจากนักธุรกิจ
และนักลงทุนรวมทั้งสถาบันการเงินชั้นนำมาโดยตลอดในด้านบริการให้คำปรึกษาและบริหารการลงทุนให้แก่กองทุนต่างประเทศที่มีลักษณะการลงทุนโดยตรง
(Direct Investment) ทั้งในประเทศไทยและประเทศอื่นๆ ในแถบอินโดจีน
ซึ่งกองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต. นอกจากนี้ กลุ่มฟินันซ่ายังได้ขยายขอบเขตการให้บริการอื่นๆ
ครอบคลุมธุรกิจวาณิชธนกิจที่เกี่ยวกับบริการที่ปรึกษาทางการเงิน การระดมทุน การปรับโครงสร้าง
ธุรกิจหลักทรัพย์ ธุรกิจเงินทุน
รวมถึงการบริหารกองทุนในประเทศภายใต้การดำเนินของบริษัทย่อยและบริษัทในเครือที่อยู่ทั้งในประเทศและต่างประเทศ

ในปี 2552 มีการเปลี่ยนแปลงโครงสร้างธุรกิจในกลุ่มฟินันซ่า
ทั้งในส่วนของธุรกิจการเป็นนายหน้าซื้อขายหลักทรัพย์ที่ได้โอนไปควบรวมกับบริษัทหลักทรัพย์อื่น
และการคืนใบอนุญาตประกอบธุรกิจเงินทุน ส่วนปี 2553 เป็นต้นไปมิได้มีการเปลี่ยนแปลงมากนัก
การดำเนินธุรกิจของกลุ่มจะมุ่งเน้นในส่วนงานภายหลังจากการปรับโครงสร้างแล้ว
การเปลี่ยนแปลงและพัฒนาการที่สำคัญของกลุ่มฟินันซ่าในช่วงสามที่ผ่านมามีดังต่อไปนี้

ปี พ.ศ. 2553 ขายกิจการบริษัทย่อย

  ในเดือนพฤษภาคม FFM ได้ขายเงินลงทุนทั้งหมดใน Finansa Securities (Hong Kong)
  Limited ซึ่ง FFM ถือหุ้นอยู่ในสัดส่วนร้อยละ 100 ให้แก่บุคคลภายนอก

  ลงทุนเพิ่มในบริษัทย่อยและบริษัทร่วม

  ในเดือนกันยายน FAM ได้เพิ่มทุนจดทะเบียนจาก 100 ล้านบาท เป็น 200 ล้านบาท
  โดยบริษัทได้ลงทุนเพิ่มทั้งจำนวน

  ในเดือนกันยายน PD เพิ่มทุนจดทะเบียนเป็น 800 ล้านบาท
  โดยเสนอขายหุ้นเพิ่มทุนดังกล่าวต่อบริษัทและบุคคลภายนอก ภายหลังการเพิ่มทุน
  สัดส่วนการถือหุ้นใน PD ของบริษัทเป็นร้อยละ 49.9 PD
  จึงเปลี่ยนสถานะจากบริษัทย่อยเป็นบริษัทร่วมในกลุ่มฟินันซ่า

  ในช่วงไตรมาสที่ 4 บริษัทได้ลงทุนเพิ่มในบริษัทหลักทรัพย์ ฟินันเซีย ไซรัส จำกัด (มหาชน)
  ซึ่งเป็นบริษัทร่วม ทำให้สัดส่วนการถือหุ้นเพิ่มขึ้นเป็นร้อยละ 19.84 ณ สิ้นปี 2553

ปี พ.ศ. 2554 ลงทุนเพิ่มในบริษัทย่อยและบริษัทร่วม

  ในเดือนมกราคม PD เรียกชำระค่าหุ้นตามที่ได้จดทะเบียนเพิ่มทุนไปแล้วในปี 2552 และ 2553
  และเพิ่มทุนจดทะเบียนเป็น 1,000 ล้านบาท โดยเสนอขายหุ้นเพิ่มทุนดังกล่าวต่อผู้ถือหุ้นรายเดิม
  โดยบริษัทได้ชำระค่าหุ้นครบถ้วนแล้ว สัดส่วนการถือหุ้นใน PD ของบริษัทคงเดิมที่ร้อยละ 49.9

  ในเดือนกันยายน FSL ได้เพิ่มทุนจดทะเบียนจาก 450 ล้านบาท เป็น 500 ล้านบาท
  โดยบริษัทได้ลงทุนเพิ่มทั้งจำนวน

  ในปี 2554 บริษัทได้ลงทุนเพิ่มในบริษัทหลักทรัพย์ ฟินันเซีย ไซรัส จำกัด (มหาชน)
  ซึ่งเป็นบริษัทร่วม ทำให้สัดส่วนการถือหุ้นเพิ่มขึ้นเป็นร้อยละ 24.99 ณ สิ้นปี 2554

  ไถ่ถอนเงินลงทุนในกองทุนที่เป็นบริษัทย่อยและลงทุนในกองทุนใหม่

  ในเดือนกันยายน FFM ไถ่ถอนเงินลงทุนในกองทุน The Finansa Vietnam Fund Ltd.
  ทั้งจำนวน และนำเงินที่ได้รับไปลงทุนในกองทุน CMBI Finansa China Vietnam Fund
  Ltd. ซึ่งนับเป็นบริษัทร่วมโดยการลงทุนในสัดส่วนร้อยละ 39.05

ปี พ.ศ. 2555 ลงทุนเพิ่มในบริษัทร่วม

  บริษัทได้ลงทุนเพิ่มในบริษัทหลักทรัพย์ ฟินันเซีย ไซรัส จำกัด (มหาชน) ซึ่งเป็นบริษัทร่วม
  ทำให้สัดส่วนการถือหุ้นเพิ่มขึ้นเป็นร้อยละ 25.41 ณ สิ้นปี 2555

  เพิ่มทุนจดทะเบียนและเสนอขายหุ้นสามัญเพิ่มทุน

  เมื่อวันที่ 19 พฤศจิกายน 2555 ที่ประชุมวิสามัญผู้ถือหุ้นครั้งที่ 1/2555 มีมติอนุมัติเรื่องดังต่อไปนี้

  (1) ลดทุนจดทะเบียนของบริษัทจาก 1,492,548,500 บาท เป็น 617,599,000 บาท
  โดยการตัดหุ้นสามัญที่ยังมิได้ออกจำหน่ายจำนวน 174,989,900 หุ้น มูลค่าหุ้นละ 5 บาท

  (2) โอนทุนสำรองตามกฎหมายและส่วนเกินมูลค่าหุ้นสามัญ
  เพื่อนำมาล้างผลขาดทุนสะสมของบริษัท
  ซึ่งการล้างผลขาดทุนสะสมจะต้องทำภายหลังจากการออกและเสนอขายหุ้นสามัญเพิ่มทุนเสร็จแล้ว

  (3) เพิ่มทุนจดทะเบียนของบริษัทโดยการออกหุ้นสามัญใหม่จำนวน 123,519,800 หุ้น มูลค่า
  ที่ตราไว้หุ้นละ 5 บาท รวมเป็น 617,599,000 บาท

  (4) ออกและเสนอขายหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น (Right
  Offering) จำนวน 123,519,800 หุ้น มูลค่าที่ตราไว้หุ้นละ 5 บาท ในอัตราส่วน 1 หุ้นเดิม
  ต่อ 1 หุ้นใหม่ โดยเสนอขายในราคาหุ้นละ 2.40 บาท
  ในกรณีที่มีหุ้นสามัญเพิ่มทุนเหลือจากการจัดสรรให้แก่ผู้ถือหุ้นเดิมให้เสนอขายหุ้นเพิ่มทุนดังกล่าวให้แก่บุคคลในวงจำกัด
  (Private Placement)

  ในวันที่ 23 พฤศจิกายน 2555
  บริษัทได้ลดและเพิ่มทุนจดทะเบียนและแก้ไขหนังสือบริคณห์สนธิของบริษัทกับกระทรวงพาณิชย์เรียบร้อยแล้ว

  บริษัทได้ดำเนินการเสนอขายหุ้นสามัญเพิ่มทุนให้แก่ผู้ถือหุ้นเดิมของบริษัทตามมติข้างต้นในระหว่างวันที่
  12 - 18 ธันวาคม 2555 โดยสามารถเสนอขายหุ้นได้จำนวนทั้งสิ้น 88,869,643 หุ้น
  มูลค่าหุ้นละ 2.40 บาท คิดเป็นเงิน 213.29 ล้านบาท
  ซึ่งบริษัทได้รับชำระเงินค่าหุ้นจำนวนดังกล่าวแล้วเมื่อวันที่ 20 ธันวาคม 2555 ทั้งนี้
  บริษัทได้จดทะเบียนเพิ่มทุนชำระแล้วกับกระทรวงพาณิชย์เมื่อวันที่ 24 ธันวาคม 2555

  ณ วันที่ 31 ธันวาคม 2555
  บริษัทยังไม่ได้โอนทุนสำรองตามกฎหมายและส่วนเกินมูลค่าหุ้นสามัญเพื่อล้างผลขาดทุนสะสม
  เนื่องจากยังมีหุ้นสามัญเพิ่มทุนคงเหลือจำนวน 34,650,157 หุ้น จากการจัดสรรให้แก่ผู้ถือหุ้นเดิม

3.2 ภาพรวมการประกอบธุรกิจ

บริษัท ฟินันซ่า จำกัด (มหาชน)
และกลุ่มบริษัทในเครือประกอบธุรกิจเกี่ยวกับการให้บริการทางการเงินประเภทต่างๆ อาทิ
ธุรกิจวาณิชธนกิจ การจัดการทรัพย์สินเพื่อความมั่งคั่ง
การเป็นที่ปรึกษาทางการเงินและบริหารการลงทุน และการลงทุนแบบเฉพาะเจาะจง เป็นต้น
และยังสามารถให้บริการด้านนายหน้าซื้อขายหลักทรัพย์ผ่านบริษัทหลักทรัพย์ ฟินันเซีย ไซรัส จำกัด
(มหาชน) ซึ่งเป็นบริษัทร่วมได้อีกด้วย กลุ่มลูกค้าเป้าหมายของบริษัทครอบคลุมถึงลูกค้าบุคคลธรรมดา
ลูกค้านิติบุคคล และลูกค้าสถาบัน ทั้งในประเทศไทยและในภูมิภาคอินโดจีน นอกจากนี้
บริษัทยังเป็นบริษัทแม่ในการให้บริการสนับสนุนแก่บริษัทย่อยและบริษัทในเครือในด้านต่างๆ เช่น
การจัดการองค์กร การพัฒนาระบบสารสนเทศ การบริหารทรัพยากรบุคคล รวมทั้ง
การวิจัยเพื่อแสวงหาโอกาสการลงทุนที่ดีและวิเคราะห์สภาวะเศรษฐกิจมหภาค
ธุรกิจของกลุ่มฟินันซ่าสามารถแบ่งจำแนกประเภทออกเป็น
5 ธุรกิจหลัก ได้แก่

  ธุรกิจที่ปรึกษาองค์กรและธุรกิจวาณิชธนกิจ

ให้บริการที่ปรึกษาองค์กรและ ที่ปรึกษาทางการเงิน
มีความเชี่ยวชาญในการเป็นที่ปรึกษาในการระดมทุน
การปรับโครงสร้างทางการเงินและโครงสร้างธุรกิจ การเจรจาหาพันธมิตร การควบรวมกิจการ
และ Project Finance

  ธุรกิจบริหารกองทุน

ให้บริการเป็นที่ปรึกษาและบริหารจัดการกองทุนแก่กองทุนภายในประเทศที่จัดตั้งโดยกลุ่มฟินันซ่า
รวมถึงกองทุนต่างประเทศเพื่อการลงทุนโดยตรง (Direct Investment)
และการลงทุนแบบเฉพาะเจาะจง (Private Equity) ในประเทศไทยและประเทศอื่นๆ
ในแถบอินโดจีน

  ธุรกิจการลงทุนโดยตรง

บริษัทและบริษัทย่อยบางแห่งยังมีการลงทุนโดยตรงในบริษัทและ/หรือกองทุน
ซึ่งเป็นการดำเนินการเพื่อสนับสนุนหรือเพื่อการขยายธุรกิจของกลุ่มฟินันซ่า

  ธุรกิจนายหน้าซื้อขายหลักทรัพย์

ให้บริการผ่านบริษัทหลักทรัพย์ ฟินันเซีย ไซรัส จำกัด (มหาชน) ซึ่งเป็นบริษัทร่วม

  ธุรกิจพัฒนาและให้เช่าคลังสินค้า

ให้บริการผ่านบริษัท พรอสเพค ดีเวลลอปเมนท์ จำกัด ซึ่งเป็นบริษัทร่วม

กลุ่มบริษัทฟินันซ่าประกอบด้วยบริษัททั้งสิ้น 9 บริษัท มีสำนักงานตัวแทน 2 แห่ง
ในประเทศเวียดนามที่เมืองฮานอยและเมืองโฮจิมิน ซิตี้
สามารถแบ่งเป็นบริษัทที่ดำเนินการอยู่ในประเทศไทย 6 บริษัท รวมทั้งบริษัทแม่ด้วย
และบริษัทที่ดำเนินการอยู่ในต่างประเทศ 3 บริษัท
โดยบริษัทจะเป็นผู้กำหนดนโยบายการบริหารงานและการลงทุน สนับสนุน
ควบคุมดูแลและให้คำปรึกษาด้านแผนงานและการจัดการให้แก่บริษัทในกลุ่มเพื่อให้การดำเนินธุรกิจต่างๆ
เป็นไปในทิศทางเดียวกัน
ปัจจุบันกลุ่มฟินันซ่าประกอบด้วยบริษัทย่อยและบริษัทในเครือแสดงดังภาพต่อไปนี้

บริษัทที่ดำเนินการอยู่ในประเทศไทย

1)  บริษัทหลักทรัพย์ ฟินันซ่า จำกัด (FSL)
    ได้รับใบอนุญาตประกอบธุรกิจหลักทรัพย์ที่ออกโดยกระทรวงการคลังตามทะเบียนเลขที่ (2)
    476/2536 ดำเนินธุรกิจหลักทรัพย์ครบทุกประเภท ได้แก่ 1) นายหน้าซื้อขายหลักทรัพย์ 2)
    ค้าหลักทรัพย์ 3) ที่ปรึกษาการลงทุน 4) จัดจำหน่ายและรับประกันการจำหน่ายหลักทรัพย์
    และ 5) ตัวแทนซื้อขายสัญญาซื้อขายล่วงหน้า นอกจากนี้
    ยังเป็นที่ปรึกษาทางการเงินที่ได้รับอนุญาตจากคณะกรรมการกำกับหลักทรัพย์และตลาดหลักทรัพย์
    ตั้งแต่ช่วงกลางปี 2552 FSL ได้รวมธุรกิจนายหน้าซื้อขายหลักทรัพย์กับบริษัทหลักทรัพย์
    ฟินันเซีย ไซรัส จำกัด (มหาชน) และมุ่งเน้นเฉพาะการให้บริการด้านวาณิชธนกิจเป็นหลัก

ในระหว่างปี 2554 FSL ได้จดทะเบียนเพิ่มทุนจาก 450 ล้านบาท เป็น 500 ล้านบาท
ซึ่งบริษัทได้ชำระค่าหุ้นเพิ่มทุนทั้งจำนวนแล้ว ณ วันที่ 31 ธันวาคม 2555 FSL
มีทุนจดทะเบียนที่ชำระแล้วจำนวน 500 ล้านบาท

2)  บริษัทหลักทรัพย์จัดการกองทุน ฟินันซ่า จำกัด (FAM) ในเดือนมกราคม 2548
    บริษัทได้ใช้สิทธิซื้อหุ้นในสัดส่วนร้อยละ 100 ของทุนจดทะเบียนเรียกชำระแล้วของ FAM
    จากบริษัทหลักทรัพย์ บีฟิท จำกัด (มหาชน) FAM
    ได้รับอนุญาตจากกระทรวงการคลังให้ประกอบธุรกิจจัดการกองทุน ในเดือนกันยายน 2553
    FAM ได้จดทะเบียนเพิ่มทุนจาก 100 ล้านบาท เป็น 200 ล้านบาท
    ซึ่งบริษัทได้ชำระค่าหุ้นเพิ่มทุนทั้งจำนวนแล้ว ณ วันที่ 31 ธันวาคม 2555 FAM
    มีทุนจดทะเบียนที่ชำระแล้วจำนวน 200 ล้านบาท

3)  บริษัท ฟินันซ่า แคปปิตอล จำกัด (FC) เดิมชื่อ บริษัทเงินทุน ฟินันซ่า จำกัด
    ซึ่งเป็นบริษัทเงินทุนที่ได้รับอนุญาตและอยู่ภายใต้การควบคุมดูแลของธนาคารแห่งประเทศไทย
    เมื่อวันที่ 25 ธันวาคม 2552 FC
    ได้คืนใบอนุญาตประกอบธุรกิจเงินทุนต่อกระทรวงการคลังแล้ว ปัจจุบัน FC
    มุ่งเน้นการบริหารพอร์ตสินเชื่อที่คงเหลืออยู่ โดย ณ วันที่ 31 ธันวาคม 2555 FC
    มีทุนจดทะเบียนที่ชำระแล้วจำนวน 511 ล้านบาท

4)  บริษัท พรอสเพค ดีเวลลอปเมนท์ จำกัด (PD) เดิมชื่อ บริษัท พรอสเพค เอสพีซี จำกัด
    เป็นนิติบุคคลที่จดทะเบียนจัดตั้งขึ้นในประเทศไทยเมื่อวันที่ 23 กันยายน 2548
    เพื่อดำเนินธุรกิจการให้บริการให้เช่าและเช่าซื้ออสังหาริมทรัพย์ที่เป็นโรงงานหรือคลังสินค้าในเขตอุตสาหกรรม
    ในเดือนกันยายน 2553 PD ได้จดทะเบียนเพิ่มทุนจาก 80 ล้านบาท เป็น 800 ล้านบาท
    และเสนอขายต่อบริษัทและผู้ลงทุนรายใหม่ ภายหลังการเพิ่มทุน บริษัทมีสัดส่วนการถือหุ้นใน PD
    ร้อยละ 49.9 ซึ่งทำให้ PD เปลี่ยนสถานะจากการเป็นบริษัทย่อยเป็นบริษัทร่วมในกลุ่มฟินันซ่า

ในปี 2554 PD ได้เพิ่มทุนจดทะเบียนจาก 800 ล้านบาท เป็น 1,000 ล้านบาท
ซึ่งบริษัทได้ชำระค่าหุ้นตามสัดส่วนแล้ว ต่อมาในเดือนกุมภาพันธ์ 2555 PD
ได้เพิ่มทุนจดทะเบียนและเรียกชำระอีก 200 ล้านบาทเสนอให้แก่ผู้ลงทุนรายใหม่
ทำให้สัดส่วนการถือหุ้นของบริษัทลดลงเป็นร้อยละ 41.58 ทั้งนี้ ณ วันที่ 31 ธันวาคม 2555 PD
มีทุนจดทะเบียนที่ชำระแล้วจำนวน 1,200 ล้านบาท

5)  บริษัทหลักทรัพย์ ฟินันเซีย ไซรัส จำกัด (มหาชน) (FSS)
    เป็นบริษัทหลักทรัพย์ใหม่ที่เกิดจากการควบรวมธุรกิจกันระหว่างบริษัทหลักทรัพย์ ไซรัส จำกัด
    (มหาชน) บริษัทหลักทรัพย์ สินเอเซีย จำกัด
    และธุรกิจนายหน้าซื้อขายหลักทรัพย์และธุรกิจการเป็นตัวแทนซื้อขายสัญญาซื้อขายล่วงหน้าของ
    FSL ซึ่งแล้วเสร็จในเดือนกันยายน 2552 FSS นับเป็นบริษัทร่วมในกลุ่มฟินันซ่า
    โดยในเบื้องต้นบริษัทถือหุ้นอยู่ร้อยละ 19.6 ของทุนจดทะเบียนเรียกชำระแล้วของ FSS ในปี
    2553 บริษัทและ FFM ได้ซื้อหุ้นเพิ่มอีกจำนวน 0.14 ล้านหุ้น และ 0.65 ล้านหุ้นตามลำดับ
    ทำให้บริษัทถือหุ้นเป็นร้อยละ 19.64 และรวมส่วนของ FFM เป็นร้อยละ 19.84

ในปี 2554 บริษัทซื้อหุ้นและหุ้นเพิ่มทุนของ FSS อีก 40.55 ล้านหุ้น
ทำให้สัดส่วนการถือหุ้นเป็นร้อยละ 24.99 ต่อมาในปี 2555 บริษัทได้ซื้อหุ้นและหุ้นเพิ่มทุนอีกจำนวน
12.30 ล้านหุ้น ทำให้ ณ สิ้นปี 2555 บริษัทถือหุ้นใน FSS ทั้งสิ้นร้อยละ 25.41
โดยบริษัทได้รับการผ่อนผันจากที่ประชุมวิสามัญผู้ถือหุ้นของ FSS
ให้ไม่ต้องทำคำเสนอซื้อหลักทรัพย์ทั้งหมดของ FSS ในสัดส่วนที่เกินกว่าร้อยละ 25 แต่ไม่ถึงร้อยละ
50 ของสิทธิออกเสียงทั้งหมดของ ณ วันที่ 31 ธันวาคม 2555 FSS
มีทุนจดทะเบียนที่ชำระแล้วจำนวน 731.31 ล้านบาท

บริษัทที่ดำเนินการอยู่ในต่างประเทศ

1)  บริษัท ฟินันซ่า ฟันด์ แมเนจเม้นท์ จำกัด (FFM)
    เป็นนิติบุคคลที่จดทะเบียนจัดตั้งขึ้นในประเทศในหมู่เกาะเคย์แมน ณ วันที่ 31 ธันวาคม 2555
    บริษัทมีทุนจดทะเบียนที่ชำระแล้วแบ่งเป็นทุนหุ้นสามัญ 20,000 เหรียญสหรัฐ และทุนหุ้นบุริมสิทธิ์
    14.4 ล้านเหรียญสหรัฐ FFM
    ดำเนินธุรกิจบริหารการลงทุนและจัดการกองทุนให้แก่กองทุนต่างประเทศที่ต้องการลงทุนโดยตรงในประเทศไทย
    ประเทศเวียดนาม และประเทศอื่นๆ ในแถบอินโดจีน

2)  บริษัท ฟินันซ่า ฮ่องกง จำกัด (FHK) เป็นนิติบุคคลที่จดทะเบียนจัดตั้งในประเทศฮ่องกง
    เมื่อวันที่ 13 ธันวาคม 2547 โดยมีวัตถุประสงค์ให้คำปรึกษาทางธุรกิจ ณ วันที่ 31 ธันวาคม
    2555 FHK มีทุนจดทะเบียนที่ชำระแล้วเท่ากับ 100,000 เหรียญฮ่องกง

3)  กองทุน ซีเอ็มบีไอ ฟินันซ่า ไชน่า เวียดนาม ฟันด์ จำกัด (CMBI Fund)
    เป็นกองทุนแบบเปิดเพื่อมุ่งเน้นการลงทุนในประเทศสาธารณรัฐประชาชนจีนและประเทศเวียดนาม
    ณ วันที่ 31 ธันวาคม 2555 CMBI Fund มีมูลค่าสินทรัพย์ภายใต้การบริหารประมาณ 4
    ล้านเหรียญสหรัฐ FFM ลงทุนในสัดส่วนร้อยละ 39.05 ของกองทุนนี้

โครงสร้างรายได้ของบริษัทและบริษัทย่อย

[]